དེ་མིན་སུམ་པའི་ནང་གསེས་སུ་ད་དུང་ཤངས་སུམ་པ་དང་།མཛོ་སུམ་པ།སུམ་པ་ལྕགས་རྒྱལ།སུམ་པ་འབྲི་རྒྱལ་ཟེར་བ་སོགས་ཡོད་དེ།དཔེར་ན་སུམ་པ་འབྲི་ཡི་རྒྱལ་པོ་ཡང་།།རྒྱལ་ཕྲན་བཅུ་གཉིས་རྒྱུད་དུ་གྲོལ།།ཅེས་དང་།ཡང་བོད་བཙན་པོའི་དུས་སུ་མཐའི་རྒྱལ་བཞི་བྱ་བ་བརྗོད་སྐབས་ཆོས་འབྱུང་མཁས་པའི་དགའ་སྟོན་དུ།ནམ་པ་ལྡེ་རྒྱལ།བལ་པོ་ལི་རྒྱལ།སུམ་པ་ལྕགས་རྒྱལ།མོན་རྩེ་རྒྱལ།ཞེས་མཐའ་བཞིའི་རྒྱལ་པོ་གཅིག་ལ་སུམ་པ་ལྕགས་རྒྱལ་ཞེས་བཀོད་འདུག་པ་དང་།ཡང་འབྲི་རྗེ་བྱ་བ་ཡིག་རྙིང་དབུ་ནག་མིའུ་འདྲ་ཆགསལས།ད་ཁྲི་ཟི་འགྲུ་ཡི་གདུང་རྒྱུད་ལ།ཨ་ལྕགས་འགྲུ་ལ་ཆེ་དྲུག་ཡོད།ཆེ་དྲུག་ཕག་ན་བཙུན་དྲུག་ཡོད།འགྲུ་ར་ཅོ་ཅན་ལ་བཅོ་བརྒྱད་ཡོད།འགྲུ་རྗེ་དཀར་པོའི་གདུང་རྒྱུད་ཡིན།།ཞེས་དང་།ཡང་ད་འབྲུ་བྱས་པ་ཅན་ཅིག་ཡོད་པ་དེ།འགྲུ་རྗེ་དཀར་པོའི་བུ་ཚ་ཡིན།འགྲུ་རྐྱེན་པོ་གཅིག་ཡོད་པ་དེ་ཉག་བྲེ་ཡིན།འདུག་ས་འོ་རྔུའི་མདོ་ན་འདུག།འགྲུ་འཕན་པོ་གཅིག་ཡོད་པ་དེ།འདུག་ས་ཤར་ཟླའི་འགྲམ་ན་འདུག།ཅེས་སོགས་མང་པོ་བཀོད་འདུག་པ་ལས།འགྲུའམ་འབྲི་རྗེ་དཀར་པོའི་རྒྱུད་པ་མཆེད་དེ་འགྲུ་རྗེའི་བུ་ཚ་རྣམས་དབུས་དང་རི་ནག་ཞོལ།ཉག་བྲེ།ཤར་ཟླ་བཅས་སུ་ཡོད་ཚུལ་ཨ་ལྕགས་འགྲུ་ཡི་མཚར་གཏམ་ཡིན་ཞེས་བཤད་པ་ལྟར།སུམ་པའི་ནང་ཚན་སུམ་པ་འབྲི་རྒྱལ་ལམ་རོང་པ་འབྲི་རྒྱལ་བྱ་བ་སྟེ་དེང་སང་གི་རྫ་ཆུའམ་ཟླ་ཆུའི་རྒྱུད་འདི་རྣམས་ཡིན་པར་བཤད་དོ།།དེ་མིན་ད་དུང་མཛོ་སུམ་པ་དང་ལྷོ་སུམ་པའི་ཡུལ་བྱ་བ་སོགས་མང་དུ་འབྱེད་སྲོལ་ཡོད་པ་ཤེས་དགོས་ཤིང་།ཡང་རྒྱའི་ཡིག་ཚང་དུའང་དེ་མཐུན་གྱི་བྱུང་བ་བཀོད་ཡོད་པ་སུམ་པའི་རྒྱལ་མོའི་མིང་ལ་པིན་ཅིའུ་ཟེར།རིགས་ཀྱི་མིང་ལ་སུའུ་ཕི་བྱ་བར་གྲགསཞེས་པ་སོགས་འོག་ཏུ་འབྱུང་འགྱུར་ལྟར་རོ།།